Brocka, Július, poslanec NR SR (2014-06-06):
Ďakujem pekne. Ja som sa snažil počas rozpravy reagovať, alebo komentovať vystúpenia tých, ktorí sa zapojili do rozpravy, takže nebudem dlho hovoriť, ale predsa len na jeden, na jednu vec, by som chcel zareagovať. Nám sa dnes v dôchodkovom systéme, spomínal to kolega Mihál, že matky, ktoré sú pri dieťati do troch rokov, tak štát za ne platí poistné odvody do Sociálnej poisťovne z vymeriavacieho základu 60 % priemerného platu v národnom hospodárstve. To je to, čo KDH presadilo do dôchodkového systému pred desiatimi rokmi, keď sme transformovali náš dôchodkový systém. A ja som na to hrdý, pretože to je príklad, že spoločnosť oceňuje starostlivosť rodiča, väčšinou sú to matky, ale aj otec to môže využívať, keď sa stará celodenne o dieťa, tak to obdobie starostlivosti o dieťa, zdravé do troch rokov, zdravotne postihnuté dlhšie, sa nepovažuje za stratený čas ani z hľadiska jeho budúcich dôchodkových nárokov. Veď to je fantastická vec. Predstavte si, že žena, ktorá je pri dieťati do troch rokov, tak z hľadiska jej budúceho dôchodku je to pre ňu výhodnejšie, ako keby dala dieťa do jaslí, do škôlky a chodila za minimálnu mzdu do Tesca za pokladňu. Alebo hocijakú prácu za minimálnu mzdu. To znamená, spoločnosť oceňuje starostlivosť o dieťa oveľa viacej, ako tí zamestnávatelia, súkromníci, ktorí ľuďom platia minimálnu mzdu. Nie je to pozitívum nášho sociálneho systému? No nemôžeme dať viac, lebo boli také snahy. Ako napríklad je to v systéme nemocenského poistenia, že šesť mesiacov dostáva žena alebo ten rodič, keď je pri dieťati, tak z jeho priemerného platu pred tým, ako šiel na materskú. Ale to je vec poistných odvodov. To ďalej do troch rokov je vec našich možností štátneho rozpočtu a ekonomiky. Jasné, že bolo by lepšie, keby to mohlo byť aj viac. Ja si pamätám, keď minister Mikloš, ako minister financií, alebo zhodou okolností prítomný, myslím minister Kaník bol vtedy a on hovoril, že je to veľa, je to veľa, proste bude to stáť štátny rozpočet veľa. A my sme sa zaťali, KDH a povedali sme, ak to nebude aspoň 60 %, tak dôchodková reforma neprejde. KDH nebude hlasovať za takú dôchodkovú reformu. Prešlo to, je to tam doteraz, ja som rád a čo ma hnevá, že niekto nás ohovára po Slovensku a argumentuje rómskou komunitou, že sú tu isté skupiny, ktoré tento inštitút v dôchodkovom systéme zneužívajú tak, že si vyrodia „dôchodok“, že budú pri desiatich deťoch a po troch rokoch a v podstate, že takto vlastne oni si, oni budú mať dostatok odvodov Sociálnej poisťovni, že za to, že mali len deti, že potom budú mať dokonca vyšší dôchodok, ako iná osoba, ktorá celý život chodila do roboty, tvrdo pracovala. No je to, teoreticky si to viem predstaviť, ale prakticky nie je to pravda, lebo práve vek dožitia, práve v tých komunitách, kde sú veľmi zlé sociálne pomery, títo ľudia sa nedožívajú starobného dôchodku. Je druhá vec, keď sú poberateľmi invalidných dôchodkov, ale to nie je chyba tohto návrhu, ktorý dnes v dôchodkovom systém je. To je problém možno iný, že trebárs ako fungujú naše systémy, ktoré sa podieľajú na tom, že sa niekto stane invalidným dôchodkom, aj keď v skutočnosti ním nie je. Toľko reakcia na príspevky z rozpravy. A v závere len by som chcel povedať, že tento návrh podávame s kolegami Alojzom Přidalom a Jozefom Mikloškom ako náš vklad, ako možno vylepšiť našu daňovú legislatívu v prospech rodičov seniorov. A ďakujem za podporu tohto návrhu. To bolo záverečné slovo. (Potlesk.)